ข้อบังคับเจ้าพนักงานจราจรจังหวัดพระนครศรีอยุธยา ว่าด้วยการกำหนดอัตราความเร็วของรถในพื้นที่ชุมชนจังหวัดพระนครศรีอยุธยา
ข้อบังคับเจ้าพนักงานจราจรจังหวัดพระนครศรีอยุธยา
ว่าด้วยการกำหนดอัตราความเร็วของรถในพื้นที่ชุมชนจังหวัดพระนครศรีอยุธยา
 

ด้วยศูนย์อำนวยการความปลอดภัยทางถนนจังหวัดพระนครศรีอยุธยา
ร่วมกับเลขานุการคณะอนุกรรมการจัดระบบการจราจรทางบกจังหวัดพระนครศรีอยุธยา ได้มีมติที่ประชุมเห็นชอบให้ถนนโรจนะ
(ทางหลวงหมายเลข ๓๐๙) ตั้งแต่ต่างระดับหน้าโรงพยาบาลราชธานี
ถึงสามแยกหน้าศาลากลางจังหวัดหลังเก่า ระยะทาง ๖ กิโลเมตร
เป็นเส้นทางจำกัดความเร็ว โดยให้ใช้ความเร็วได้ไม่เกิน ๖๐ กิโลเมตรต่อชั่วโมง เพื่อให้เหมาะสมกับพื้นที่ชุมชนที่มีประชากรอาศัยอยู่อย่างหนาแน่น

ฉะนั้น เพื่อความปลอดภัยของผู้ใช้รถใช้ถนน
ลดความเสี่ยงต่อการเกิดอุบัติเหตุ
และให้การจัดการจราจรทางบกในพื้นที่ชุมชนจังหวัดพระนครศรีอยุธยา
เป็นไปด้วยความเรียบร้อย อาศัยอำนาจตามความในมาตรา ๑๓๙ (๖)
แห่งพระราชบัญญัติจราจรทางบก พ.ศ. ๒๕๒๒ ประกอบกับคำสั่งกระทรวงมหาดไทย ที่ ๕๒๙/๒๕๕๕ ลงวันที่ ๗ กันยายน ๒๕๕๕ เรื่อง
แต่งตั้งเจ้าพนักงานจราจร ตามพระราชบัญญัติจราจรทางบก พ.ศ. ๒๕๒๒
ผู้บังคับการตำรวจภูธรจังหวัดพระนครศรีอยุธยา
ในฐานะเจ้าพนักงานจราจรจังหวัดพระนครศรีอยุธยา จึงออกข้อบังคับไว้ดังนี้

ข้อ ๑ ข้อบังคับนี้เรียกว่า ข้อบังคับเจ้าพนักงานจราจรจังหวัดพระนครศรีอยุธยา
ว่าด้วยการกำหนดอัตราความเร็วของรถในพื้นที่ชุมชนจังหวัดพระนครศรีอยุธยา

ข้อ ๒ กำหนดอัตราความเร็วของรถในทางบนถนนโรจนะ
(ทางหลวงหมายเลข ๓๐๙) ตั้งแต่ต่างระดับหน้าโรงพยาบาลราชธานี
ถึงสามแยกหน้าศาลากลางจังหวัดหลังเก่า ทั้งสองฝั่ง ให้ใช้ความเร็วไม่เกิน ๖๐
กิโลเมตรต่อชั่วโมง

ข้อ ๓ ข้อบังคับนี้มิให้ใช้บังคับกับรถที่ได้รับอนุญาตจากเจ้าพนักงานจราจร

ข้อ ๔ บรรดา ข้อบังคับ ประกาศ
หรือระเบียบใดที่ขัดหรือแย้งกับข้อบังคับนี้ให้ยกเลิกและใช้ข้อบังคับนี้แทน

ข้อ ๕[๑] ข้อบังคับนี้ให้ใช้บังคับตั้งแต่วันถัดจากวันประกาศในราชกิจจานุเบกษาเป็นต้นไป


ประกาศ ณ วันที่ ๒๓ เมษายน พ.ศ. ๒๕๖๑
พลตำรวจตรี สมหมาย ประสิทธิ์
ผู้บังคับการตำรวจภูธรจังหวัดพระนครศรีอยุธยา
เจ้าพนักงานจราจรจังหวัดพระนครศรีอยุธยา




ปุณิกา/จัดทำ
๑๗
กันยายน ๒๕๖๑

[๑]
ราชกิจาจานุเบกษา
เล่ม ๑๓๕/ตอนพิเศษ ๑๑๓ ง/หน้า ๑๖/๑๘ พฤษภาคม ๒๕๖๑